Почитуван декан Станковски, 

Почитуван г-дин Арсов,

Почитувана г-ѓица Целевска,
Почитувани продекани, студенти и присутни гости,

Ми причинува чест и задоволство што денес сум присутен на свеченото отворање на Меѓународната работилница за роботика и автоматика “РОБОМАК 2013„ во организација на Европската Студентска Организација за електроинженери во соработка со Факултетот за Електротехника и Информациски Технологии при Универзитетот  „Св. Кирил и Методиј“  од Скопје.
Популаризацијата на роботиката меѓу македонските и европските студенти и средношколци е се поизразена и поприсутна. Преку неа се поттикнува активното вклучување на студентите во создавање на високотехнолошки активности, слични на оние кои што се изработуваат во истражувачките ИТ центри во светот. 
Примената на роботите во индустријата низа години наназад е веќе реалност, а не мистерија. Влегувањето на компјутерите во нашето секојдневие и нашиот живот, само по себе претставуваше револуција, која поттикна силен економски раст, а слично се очекува и од роботиката. Новата роботска технолошка револуција ќе има поголемо влијание во светот, од она што своевремено го предизвика воведувањето на компјутерите. 
Бројот на роботите во светот секоја година се зголемува за дури 30 %, а заклучно со минатата година се регистрирани 1,1 милион роботи во индустријата ширум светот.
Интересен е фактот дека автоматизацијата се повеќе ги зафаќа и оние подрачја во светот каде работниот труд е релативно ефтин. На пример, кинеските компании во 2011 година инвестираа околу 1,3 милијарди долари во делот на индустриски роботи. Foxconn кој ги склопува iPad уредите за Apple, се очекува во наредните неколку години да има целосно автоматизирана фабрика. Тоа ја најавува новата ера на роботиката.

Оние вработени кои стравуваат дека автоматизацијата им се заканува на неквалификуваните професии, одговорот е во преквалификацијата за подобра работа.

Со растот на светската информатичка технологија и се поголемиот интерес од интернет комуникацијата, расте и побарачувачката на пазарот за оваа област. Во последните неколку години потребата од инженери по информатика и електротехника е се поголем, а тоа ја навестува новата ера на електронското општење и комуникација. Ова не е тренд и побарување само во високоразвиените и напредни земји, туку и во општествата на земјите во развој.
Европската Унија во рамките на стратегијата „Европа 2020„ веќе работи на создавање на заеднички дигитален пазар и вмрежување на основата на брзиот и ултрабрзиот интернет. Според предвидените проценки, се очекува до 2015 година во земјите од Европската Унија да има околу 900.000 слободни работни места во областа на информациско-комуникациските технологии. Европската Комисија неодамна ја повика стопанската заедница и образовните институции во земјите членки, да и се придружат на големата коалиција за дигитални работни места, која засилено се покренува. Тоа се очекува да биде дополнителен мотор и двигател на информатичко-комуникациските процеси на континентот.

Според престижната американската компанија Економик Моделинг Специјалист, најбараната професија за 2013 година се Софтвер девелопер (програмери). Имено, од 2010 година, растот на побарувачката за овие вработени изнесува седум отсто на годишно ниво, а просечната плата во САД е 90.530 долари годишно. На високото четврто место според побарувачката на пазарот се аналитичарите на информатичките системи, чиј раст на побарувачката изнесува пет проценти на годишно ниво. Слична е потребата и од аналитичари за сигурност на информатичките системи, веб инжинери и дизајнери на информатички системи со околу пет отсто годишен раст.

Еден друг показател го вели следново ....

Страната за пребарување на работа „Glassidor“, направи листа од 10 најбарани професии кои имаат основна плата од минимум 100.000 долари на годишно ниво. 
 

Просечната основна плата на IT менаџер е проценета на 101.244 долари годишно, а истата е проектирана да расте за 18 % до 2020 година. Истовремено, просечната основна плата на софтверски инженер моментно е 100.585 долари на годишно ниво, која пак е проектирана да расте за 9% до 2020 година.

Сето ова говори за потребата од стручни лица и кадри кои ќе се вклучат во ИКТ индустријата за развој на целокупните општествени и светски процеси во оваа област. Работите на тој план се движат со огромна брзина, речиси секојдневно, па оттука и македонското општество е во чекор со светските трендови и развој во информатичката технологија. 

Не само што го следиме тој чекор, туку во повеќе сегменти сме рамо до рамо со предводниците на светската информатика, и многу понапред од поголемиот дел од земјите во регионот, за што говорат и сведочат многуте реализирани проекти во изминатиот период.

Остануваме и понатаму посветени на развојот на македонското информатичко-комуникациско општество, следејќи ги и спроведувајќи ги најновите технологии, кои ќе придонесат не само за напредок на информатички план, туку ќе ги забрзаат целокупните економски процеси во земјата. Сето тоа, на долгорочен план ќе обезбеди развој, просперитет и стопански раст.

Владата на Република Македонија и Министерството за информатичко општество и администрација континуирано работат на подобрување и проширување на информатичкиот простор во земјата. Во нас можете да гледате на сериозен партнер во остварувањето на Вашите замислени цели, партнер кој несебично ќе Ви помогне и ќе Ве поттикне да продолжите по вистинскиот пат.

Ви благодарам на вниманието.
